ค่าเงินบาท ลุ้นเศรษฐกิจไตรมาสแรก คาดตัวเลขติดลบฉุดบาทอ่อน
สายงานธุรกิจตลาดทุน ธนาคารกสิกรไทย คาดว่าค่าเงินบาทจะเคลื่อนไหวในกรอบที่ยังอ่อนค่าอยู่ระหว่าง 33.30-33.70 ในสัปดาห์นี้
18 พ.ค. 2558

โดย...ปารีณา พ่วงศิริ
สายงานธุรกิจตลาดทุน ธนาคารกสิกรไทย คาดว่าค่าเงินบาทจะเคลื่อนไหวในกรอบที่ยังอ่อนค่าอยู่ระหว่าง 33.30-33.70 ในสัปดาห์นี้ โดยถือว่ายังมีความเสี่ยงที่จะเห็นการเคลื่อนไหวในกรอบที่กว้างและผันผวนอยู่ เนื่องจากจิตวิทยาของตลาดในช่วงนี้นั้นยังไม่มีเสถียรภาพเท่าที่ควร หลังจากที่เห็นแรงขายอย่างหนัก โดยเฉพาะในตลาดพันธบัตรทั่วโลกในสัปดาห์ที่ผ่านมา 
สำหรับสัปดาห์นี้มีปัจจัยหลักๆ ที่จำเป็นต้องติดตามอยู่ 2 ประเด็น คือ ช่วงต้นสัปดาห์ จะมีการรายงานตัวเลขการขยายตัวทางเศรษฐกิจไตรมาสแรกปี 2558 ซึ่งกสิกรไทยประเมินว่าจะเห็นการออกมาติดลบ 0.5% จากไตรมาสก่อนหน้า คล้ายคลึงกับตัวเลขที่นักวิเคราะห์โดยรวมในตลาดมองที่ติดลบ 0.6% สะท้อนว่ากิจกรรมเศรษฐกิจไทยชะลอลงจากช่วงปลายปี 2557 นั่นหมายความว่าความเสี่ยงของการขยายตัวทางเศรษฐกิจไทยปรับตัวสูงขึ้น ซึ่งอาจเป็นแรงกดดันให้ทางการต้องออกมากระตุ้นเศรษฐกิจเพิ่ม จึงน่าจะกดดันค่าเงินบาทให้เคลื่อนไหวในแนวโน้มที่อ่อนค่าอยู่
ส่วนประเด็นที่สองที่อาจมาสนับสนุนค่าเงินบาทไม่ให้อ่อนค่ารวดเร็วมากนัก น่าจะเป็นรายงานการประชุมของธนาคารกลางสหรัฐ ซึ่งเป็นรายงานที่มาจากการประชุมรอบเดือน เม.ย. ซึ่งครั้งนั้นผู้กำหนดนโยบายยังคงย้ำท่าทีของการรอดูข้อมูลเอาไว้ โดยหากรายละเอียดในรายงานออกมาเป็นเช่นเดียวกันกับการประชุม ก็น่าจะยังดึงค่าเงินดอลลาร์ไม่ให้ปรับสูงขึ้นได้มากนัก และยังมีความหนืดอยู่เหมือนในช่วงที่ผ่านมา สำหรับประเด็นอื่นๆ ที่ต้องติดตามด้วยนั้น ส่วนใหญ่เป็นตัวเลขเศรษฐกิจจากสหรัฐ ได้แก่ ตัวเลขการเริ่มสร้างบ้าน ยอดขายบ้านมือสอง รวมถึงอัตราเงินเฟ้อของสหรัฐด้วย
สำหรับสัปดาห์ที่ผ่านมา ค่าเงินบาทเห็นความผันผวนที่ต่อเนื่อง โดยเปิดตลาดที่ระดับ 33.54 และเห็นการอ่อนค่าที่รุนแรง โดยขึ้นไปทดสอบระดับแนวต้านใหม่ที่สำคัญหลายครั้งตั้งแต่ระดับ 33.60 ระดับ 33.70 จนถึงระดับ 33.85 สาเหตุที่เห็นค่าเงินบาทอ่อนค่าได้อย่างรวดเร็วนั้น เป็นเพราะอัตราดอกเบี้ยพันธบัตรระยะยาวสหรัฐนั้นปรับเพิ่มขึ้นเร็ว จนทำให้นักลงทุนขายสินทรัพย์เสี่ยงในตลาดเกิดใหม่ทั่วโลก จนกระตุกต่อมจิตวิทยานักลงทุน นอกจากนี้ การอ่อนค่าอย่างรวดเร็ว ส่วนหนึ่งเป็นเพราะในเชิงเทคนิคแล้ว ระดับค่าเงินที่เกิน 33 บาทนั้น เป็นระดับที่เราไม่ได้เห็นมาเป็นเวลาหลายปี ทำให้แนวต้านไม่แข็งแรงนักและสามารถหลุดแนวต้านได้ง่าย
อย่างไรก็ดี ช่วงปลายสัปดาห์ตัวเลขสหรัฐออกมาแสดงสัญญาณที่ชะลอลงอยู่ โดยเฉพาะตัวเลขยอดค้าปลีก ทำให้นักลงทุนลดการถือครองเงินดอลลาร์ลงบ้าง และเห็นการซื้อกลับสกุลเงินเอเชีย รวมถึงค่าเงินบาทด้วย โดยช่วงปลายสัปดาห์ ค่าเงินบาทนั้นเคลื่อนไหวอยู่ที่ประมาณ 33.54 (ณ วันศุกร์ 17.30 น.) สำหรับในรอบสัปดาห์ ค่าเงินบาทปรับอ่อนค่าเป็นสกุลเงินที่อ่อนค่ามากที่สุดในสัปดาห์ที่ผ่านมา แต่หากเปรียบเทียบตั้งแต่ต้นปี เงินบาทตามเป็นที่สอง รองจากรูเปียห์ของอินโดนีเซีย สำหรับในเชิงความสามารถในการแข่งขันนั้น เราเห็นความสามารถในการแข่งขันของการส่งออกไทย จากมุมมองของอัตราแลกเปลี่ยนปรับสูงขึ้นบ้าง หลังจากที่ดัชนี Nominal Effective Exchange Rate (NEER) หรือค่าเงินบาทโดยรวมเมื่อเทียบกับประเทศที่เราค้าขายด้วยผ่านการส่งออกและนำเข้า ปรับย่อลงมาประมาณเกือบ 2% ภายในของสองสัปดาห์ที่ผ่านมา ซึ่งน่าจะเป็นผลดีต่อการส่งออกไทยได้บ้าง
ค่าเงินยูโรเปิดตลาดที่ระดับ 1.196 และโน้มแข็งค่าขึ้นได้อย่างต่อเนื่องและรวดเร็ว ส่วนหนึ่งเป็นผลจากการที่ข้อมูลเศรษฐกิจยูโรโซนปรับดีขึ้นจากช่วงที่ผ่านมา อาทิ การรายงานตัวเลขเศรษฐกิจสำหรับไตรมาสแรกปี 2558 ที่ออกมาขยายตัวได้ดีตามคาด และตัวเลขเงินเฟ้อเยอรมนีที่ออกมาเร่งขึ้นมากกว่าคาดในเดือน เม.ย.ไปอยู่ที่ 0.5%